**ΗΜΕΡΗΣΙΟ ΓΥΜΝΑΣΙΟ ΚΡΟΚΕΩΝ ΣΧΟΛΙΚΟ ΕΤΟΣ 2023 – 24**

**ΕΣΩΤΕΡΙΚΟΣ ΚΑΝΟΝΙΣΜΟΣ ΛΕΙΤΟΥΡΓΙΑΣ ΣΧΟΛΙΚΗΣ ΜΟΝΑΔΑΣ ΗΜΕΡΗΣΙΟΥ ΓΥΜΝΑΣΙΟΥ ΚΡΟΚΕΩΝ**

Το Σχολείο μας αποτελεί ένα ζωντανό οργανισμό και για να λειτουργήσει αποδοτικά χρειάζεται όσο το δυνατόν αρμονικότερη συνεργασία μαθητών – μαθητριών , γονέων – κηδεμόνων , καθηγητών-καθηγητριών και διεύθυνσης του σχολείου.

Βασική αποστολή του Σχολείου μας είναι η πνευματική καλλιέργεια και η αγωγή των μαθητριών – μαθητών μας.

Το Σχολείο μας προσπαθεί ώστε όλοι ανεξαιρέτως μαθητές-μαθήτριες και καθηγητές-καθηγήτριες να αισθάνονται ασφαλείς και χαρούμενοι μέσα σε αυτό.

Σκοπός του παρόντος εσωτερικού κανονισμού λειτουργίας δεν είναι ο περιορισμός ή η καταστολή της ελευθερίας μας , αλλά η διασφάλιση της εύρυθμης λειτουργίας του Σχολείου μας , της αρμονικής συνύπαρξής μας σε αυτό , καθώς και η διαμόρφωση ελεύθερων προσωπικοτήτων που θα διεκδικούν τα δικαιώματά τους σεβόμενοι τη διαφορετικότητα και τα όρια της ελευθερίας των άλλων. Μέσω της εμπλοκής των μαθητριών-μαθητών μας στη διαμόρφωση του παρακάτω εσωτερικού κανονισμού λειτουργίας προσπαθούμε να καλλιεργήσουμε την συμμετοχική ευθύνη , να ενθαρρύνουμε την αυτενέργεια και το δημοκρατικό διάλογο.

Για την επίτευξη όλων των παραπάνω μαθητές-μαθήτριες , καθηγήτριες-καθηγητές και διεύθυνση του Σχολείου διαμορφώσαμε από κοινού ένα πλαίσιο κανόνων προσαρμοσμένων στις ιδιαιτερότητες του Σχολείου μας και δεσμευόμαστε στην τήρησή του από όλα τα μέλη της σχολικής κοινότητας.

**Α. ΟΛΑ ΤΑ ΜΕΛΗ ΤΗΣ ΣΧΟΛΙΚΗΣ ΚΟΙΝΟΤΗΤΑΣ**

Φροντίζουν για την πιστή εφαρμογή των διατάξεων που αφορούν :

1. Την οργάνωση και λειτουργία της σχολικής ζωής
2. Την απαγόρευση του καπνίσματος στους χώρους του σχολείου
3. Τη χρήση κινητών τηλεφώνων και ηλεκτρονικών συσκευών στους χώρους του σχολείου

**Β. ΟΙ ΚΑΘΗΓΗΤΕΣ**

1. Συμπεριφέρονται στους μαθητές/τριες με ευγένεια , κατανόηση και σεβασμό .
2. Αντιμετωπίζουν τους μαθητές/τριες με δημοκρατικό πνεύμα, ισότιμα και ακριβοδίκαια χωρίς καμία διάκριση ή προκατάληψη.
3. Συμβάλλουν στην πρόοδο και καλλιέργεια των μαθητών , υποστηρίζοντας με κάθε τρόπο τη γνωστική , διανοητική , ηθική και κοινωνική ανάπτυξη.
4. Φροντίζουν για τη διασφάλιση της υγείας και ασφάλειας των μαθητών μέσα στο σχολείο.
5. Εμπνέουν στους μαθητές αισθήματα εμπιστοσύνης και είναι πρόθυμοι να αντιμετωπίσουν από κοινού οποιοδήποτε πρόβλημα ,σε σχέση με το σχολείο, τους απασχολεί.
6. Σέβονται το ωράριο διδασκαλίας , τόσο στην έναρξη των μαθημάτων όσο και στη λήξη τους. Να μην αργοπορούν στην έναρξη των μαθημάτων και να μην παρατείνουν τη λήξη τους, παραβλέποντας την ανάγκη των μαθητών για διάλειμμα.
7. Ασκούν ανελλιπώς τις εφημερίες τους , σύμφωνα με το πρόγραμμα εφημεριών, με σκοπό την ασφάλεια και προστασία των μαθητών τόσο από ατυχήματα κλπ όσο και από την είσοδο στο χώρο του σχολείο ατόμων ξένων με αυτό.
8. Δεν χρησιμοποιούν τα κινητά τους τηλέφωνα την ώρα του μαθήματος.
9. Ενημερώνουν τους γονείς – κηδεμόνες για τη φοίτηση και την πρόοδο των παιδιών τους, καθώς και τις πιθανές δυσκολίες που εντοπίζουν.
10. Δημιουργούν καλή σχέση με τους γονείς , ώστε τα παιδιά να αντιλαμβάνονται ότι οι σημαντικοί ενήλικες της ζωής τους έχουν κοινή πολιτική.
11. Διατηρούν καλές σχέσεις με τους συναδέλφους τους, οι οποίες διέπονται από ευγένεια, αυτοσεβασμό και σεβασμό προς τον άλλο , συναδελφικότητα και αλληλοβοήθεια, ώστε να αποτελούν οι ίδιοι πρότυπα συμπεριφοράς για τα παιδιά.

**Γ. ΟΙ ΜΑΘΗΤΕΣ/ΤΡΙΕΣ**

1. Σέβονται τους διαφορετικούς ρόλους εντός της σχολικής κοινότητας, και αναγνωρίζουν την ανάγκη τήρησης των κανόνων.
2. Μιλούν και συμπεριφέρονται με ευγένεια και σεβασμό στους καθηγητές/τριες τους και συμμαθητές/τριες τους.
3. Δεν ασκούν σωματική ή λεκτική βία σε συμμαθητές/τριες τους. Στις μεταξύ τους σχέσεις υπάρχει αμοιβαίος σεβασμός και αναγνώριση της προσωπικότητας του άλλου, αλληλεγγύη.
4. Συμμετέχουν πρόθυμα και ενεργά στις διάφορες δράσεις και εκδηλώσεις του σχολείου. Με την καθοδήγηση των εκπαιδευτικών τους συμβάλλουν στην εμπέδωση κλίματος συνεργατικότητας στη σχολική μονάδα και στη διαμόρφωση ενός ζωντανού σχολείου που ανταποκρίνεται στις ανάγκες των μαθητών/τριων του και συνδέεται ενεργά με την κοινωνία.
5. Όταν εντοπίζουν φαινόμενα βίας και εκφοβισμού οφείλουν-επιβάλλεται να ενημερώσουν τον Διευθυντή του σχολείου.
6. Σέβονται τα προσωπικά αντικείμενα των συμμαθητών/τριων τους, δεν προκαλούν φθορές σε αυτά και δεν τα χρησιμοποιούν χωρίς την άδεια τους.
7. Σέβονται το σχολικό χώρο , τα περιουσιακά στοιχεία του Σχολείου και την περιουσία των άλλων. Γι αυτό πρέπει να φροντίζουν να διατηρούν καθαρούς τους χώρους του Σχολείου , να μην γράφουν στα θρανία και τους τοίχους , να μην προκαλούν φθορές στα έπιπλα κλπ .
8. Προσέρχονται στο σχολείο ευπρεπώς ντυμένοι και αποφεύγουν κάθε απόκλιση που προκαλεί πρόκληση. Παρακολουθούν το μάθημα χωρίς να δίνουν αφορμή για παρατηρήσεις που αφορούν την συμπεριφορά τους.
9. Έρχονται στο Σχολείο προετοιμασμένοι για τα μαθήματα της ημέρας. Παρακολουθούν και συμμετέχουν ενεργά στο μάθημα , δεν ενοχλούν ούτε παρεμποδίζουν τη διεξαγωγή του, σεβόμενοι το δικαίωμα των συμμαθητών/τριων τους για μάθηση. Αποφεύγουν της επιλεκτικές απουσίες κατά τη διάρκεια του ημερήσιου ωρολογίου προγράμματος.
10. Δεν έχουν στη κατοχή τους κινητά τηλέφωνα εντός του σχολικού χώρου. Στην εξαιρετική περίπτωση που έχουν μαζί τους κινητό ,είναι υποχρεωμένοι να το έχουν εκτός λειτουργίας και μέσα στη τσάντα τους.
11. Αποφεύγουν να έχουν μαζί τους αντικείμενα και είδη μεγάλης χρηματικής αξίας.
12. Σέβονται και τηρούν το ωράριο του καθημερινού προγράμματος, ιδιαίτερα την ώρα της πρωινής προσέλευσης και της έναρξης των μαθημάτων. Στη περίπτωση της καθυστερημένης προσέλευσης στο μάθημα , παραμένουν στη τάξη με απουσία.
13. Σε περίπτωση έκτακτης απουσίας καθηγητή , παραμένουν ήσυχα μέσα στην αίθουσά τους και ο πρόεδρος ή ο απουσιολόγος ενημερώνει το Διευθυντή.
14. Αποχωρούν από το Σχολείο ΜΟΝΟ στο τέλος του ωρολογίου προγράμματος. Απομάκρυνση τους από το Σχολείο πριν τη λήξη των μαθημάτων γίνεται ΜΟΝΟ με την άδεια του Διευθυντή και μετά την ενημέρωση του κηδεμόνα και παραλαβή τους από αυτόν.
15. Στα διαλείμματα οι μαθητές κατεβαίνουν όλοι (πλην των επιμελητών) στο προαύλιο και δεν εξέρχονται από το χώρο του Σχολείου. Αν οι καιρικές συνθήκες δεν το επιτρέπουν τότε παραμένουν ήσυχα στους διαδρόμους του Σχολείου.
16. Στα διαλείμματα δεν τρέχουν στους διάδρομους , δεν σπρώχνουν τους συμμαθητές/τριες τους και γενικά προσπαθούν να αποφύγουν κάθε ατύχημα που μπορεί να συμβεί.
17. Το ίδιο πλαίσιο καθορίζει και την συμπεριφορά των μαθητών κατά τη διάρκεια των περιπάτων ή εκδρομών .
18. Η ώρα του μαθήματος πρέπει να γίνεται σεβαστή από όλους. Αυτό σημαίνει ότι οι τάξεις που κάνουν μάθημα δεν πρέπει να ενοχλούνται από μαθητές που βρίσκονται εκτός αίθουσας ή ασχολούνται με άλλες εκδηλώσεις.
19. Δεν επιτρέπεται να χρησιμοποιούν το όνομα του σχολείου σε διάφορες εκδηλώσεις τους χωρίς τη σύμφωνη γνώμη του Διευθυντή ή του Συλλόγου Διδασκόντων.
20. Σε περίπτωση που σε κάποιο μαθητή/τρια επιβληθεί ωριαία αποβολή από το μάθημα, αυτός οφείλει να παρουσιαστεί στον Διευθυντή ο οποίος θα φροντίσει για την απασχόλησή του.
21. Σε περίπτωση που σε κάποιο μαθητή/τρια επιβληθεί ημερήσια αποβολή, αυτός οφείλει την ημέρα της αποβολής να έρθει στο σχολείο όπου και απασχολείται από το Διευθυντή.

**Δ. ΑΠΟΥΣΙΟΛΟΓΟΙ**

* Παραλαμβάνουν το απουσιολόγιο από το Γραφείο του Διευθυντή κάθε πρωί .
* Συμπληρώνουν το απουσιολόγιο στην αρχή κάθε ώρας , σε συνεργασία με τον διδάσκοντα ή τη διδάσκουσα εκπαιδευτικό.
* Φροντίζουν για την φύλαξή του κατά τη διάρκεια της λειτουργίας του Σχολείου.
* Το επανατοποθετούν στη θέση του μετά το τέλος των μαθημάτων , αφού πρώτα ταχτοποιήσουν το ημερήσιο φύλλο απουσιών.

**Ε. ΕΠΙΜΕΛΗΤΕΣ**

* Παραμένουν στην αίθουσα κατά τη διάρκεια του διαλείμματος και δεν επιτρέπουν την είσοδο των συμμαθητών/τριών τους σε αυτή.
* Είναι υπεύθυνοι για την ασφάλεια της αίθουσας και των πραγμάτων των συμμαθητών/τριων τους.
* Ανοίγουν τα παράθυρα για να αερίζονται οι αίθουσες
* Ενημερώνουν τον Διευθυντή για ζημιές, φθορές ή απώλειες που συμβαίνουν στη τάξη τους.

**ΣΤ. ΥΓΕΙΑ – ΑΣΦΑΛΕΙΑ**

* Για την υγεία παιδιών και εκπαιδευτικών του Σχολείου και όπως ορίζεται από τη σχετική νομοθεσία , απαγορεύεται το κάπνισμα στους χώρους του σχολείου.
* Αν προκύψει πρόβλημα υγείας μαθητή/τριας ενημερώνεται άμεσα ο κηδεμόνας του παιδιού και γίνονται όλες οι προβλεπόμενες ενέργειες από τους εκπαιδευτικούς και το Διευθυντή.
* Το σχολείο οφείλει να λαμβάνει τα απαραίτητα μέτρα για την αποφυγή άσκησης βίας σωματικής ή λεκτικής στους μαθητές/τριες του, φροντίζοντας για την ψυχική υγεία τους. Για να επιτευχθεί ο παραπάνω στόχος απαιτείται η συνεργασία όλων των εμπλεκόμενων , μαθητών/τριών – εκπαιδευτικών – γονέων - κηδεμόνων .
* Δεν επιτρέπεται η είσοδος στο Σχολείο ατόμων ξένων με τη σχολική κοινότητα χωρίς την άδεια του Διευθυντή.
* Καθημερινά , πριν την έναρξη των μαθημάτων και κατά τις ώρες των διαλειμμάτων εφημερεύουν εκπαιδευτικοί στον προαύλιο χώρο και τον όροφο του σχολείου. Οι εφημερεύοντες έχουν την ευθύνη της παρακολούθησης των μαθητών/τριων , της άμεσης παρέμβασης και αντιμετώπισης έκτακτων περιστατικών καθώς και της αποτροπής εισόδου στους χώρους του Σχολείου ατόμων ξένων με τη σχολική κοινότητα.

**Ζ. ΓΟΝΕΙΣ – ΚΗΔΕΜΟΝΕΣ**

* Φυσικοί κηδεμόνες του μαθητή/τριας είναι οι γονείς. Εφόσον κατοικούν μακριά από την περιοχή που βρίσκεται το Σχολείο , ορίζουν με Υπεύθυνη Δήλωση τους τον κηδεμόνα του παιδιού τους.
* Οι γονείς – κηδεμόνες εγγράφουν το μαθητή/τρια κάθε σχολική χρόνια στο σχολείο , επικοινωνούν συχνά με το σχολείο ώστε παρακολουθούν και ενημερώνονται για τη φοίτηση , ήθος, επίδοση του παιδιού τους.
* Σε περίπτωση απουσίας του παιδιού τους οφείλουν να ενημερώσουν το σχολείο.
* Για τη συμμετοχή του παιδιού τους σε ορισμένες εκδηλώσεις του σχολείου απαιτείται η έγγραφη συγκατάθεσή τους.
* Για τυχόν πρόβλημα υγείας του παιδιού τους ενημερώνουν το Διευθυντή , ο οποίος χειρίζεται το θέμα με εχεμύθεια και διακριτικότητα, ώστε να μπορεί να βοηθήσει αν παραστεί ανάγκη .

**Η. ΦΟΙΤΗΣΗ – ΑΠΟΥΣΙΕΣ**

* Η φοίτηση των μαθητών/τριων στο ΓΥΜΝΑΣΙΟ είναι υποχρεωτική
* Η φοίτηση χαρακτηρίζεται επαρκής όταν οι απουσίες του μαθητή δεν υπερβαίνουν τις 114.
* Οι απουσίες δεν χωρίζονται σε δικαιολογημένες - αδικαιολόγητες. Στο χαρακτηρισμό της φοίτησης υπολογίζεται ο συνολικός αριθμός (σε κάποιες ειδικές περιπτώσεις οι απουσίες καταγράφονται όμως δεν υπολογίζονται στο χαρακτηρισμό της φοίτησης)

**Θ. ΠΑΙΔΑΓΩΓΙΚΑ ΜΕΤΡΑ ΚΑΙ ΕΝΕΡΓΕΙΕΣ ΠΑΙΔΑΓΩΓΙΚΟΥ ΧΑΡΑΚΤΗΡΑ**

Η τιμωρία των μαθητών/τριων μας δεν είναι μέσα στις επιδιώξεις-στόχους του σχολείου μας. Θεωρούμε ότι ο δημοκρατικός διάλογος , η συνεργασία, η υπευθυνότητα , ο αυτοσεβασμός και ο σεβασμός της προσωπικότητας του διπλανού μας είναι οι παράγοντες που εγγυώνται την εφαρμογή του παρόντος πλαισίου.

Στις περιπτώσεις όμως που υπάρξουν αποκλίσεις από τις παραπάνω αρχές το σχολείο οφείλει να προβεί στις κατάλληλες Παιδαγωγικές Ενέργειες και να λάβει τα κατάλληλα Παιδαγωγικά Μέτρα, όπως αυτά ορίζονται με την ισχύουσα νομοθεσία, ώστε να προφυλάξει και να προστατεύει τους σκοπούς που υπηρετεί.

Οι μαθητές πρέπει να σέβονται την περιουσία του σχολείου. Στη περίπτωση που κάποιος μαθητής προκαλέσει εσκεμμένα φθορές, ελέγχεται για την συμπεριφορά του και η δαπάνη αποκατάστασης βαρύνει τον κηδεμόνα του .

**I. ΕΝΔΟΣΧΟΛΙΚΟΣ ΣΥΝΤΟΝΙΣΤΗΣ ΤΑΞΕΩΝ , ΠΑΙΔΑΓΩΓΙΚΟΣ ΣΥΜΒΟΥΛΟΣ - ΜΕΝΤΟΡΑΣ**

Με απόφαση του Διευθυντή έχουν οριστεί στη σχολική μας μονάδα ένας (1) ενδοσχολικός συντονιστής τάξεων και ένας (1) παιδαγωγικός σύμβουλος – μέντορας .

Οι παραπάνω θα συμβάλλουν στην καλύτερη λειτουργία της σχολικής μας μονάδας, κινούμενοι μέσα στο πλαίσιο των καθηκόντων και αρμοδιοτήτων τους που ορίζονται με τις Υ.Α. Φ12/102913/ΓΔ4/ΥΠΑΙΘ και 102919/ΓΔ4/ΥΠΑΙΘ.

**Ι Α. ΕΚΔΗΛΩΣΕΙΣ – ΔΡΑΣΤΗΡΙΟΤΗΤΕΣ ΣΧΟΛΕΙΟΥ**

Το σχολείο για την επίτευξη των στόχων του διοργανώνει μια σειρά από εκδηλώσεις – δραστηριότητες. Οι εκδηλώσεις – δραστηριότητες αυτές γίνονται με πρωτοβουλίες , ιδέες και ευθύνη των ιδίων των μαθητών / τριών ώστε να αισθάνονται υπεύθυνα άτομα και να αναδεικνύουν τις ικανότητες – κλίσεις – ενδιαφέροντα – ταλέντα τους .

**Ι Β. ΣΤΗΝ ΠΑΡΟΥΣΑ ΧΡΟΝΙΚΗ ΠΕΡΙΟΔΟ ΛΟΓΩ ΤΗΣ ΠΑΝΔΗΜΙΑΣ** τηρούμε και εφαρμόζουμε σχολαστικά όλες τις οδηγίες του ΕΟΔΔΥ για την μη διασπορά του ιού COVID 19

**ΕΠΙΛΟΓΟΣ**

**Η συνέπεια στην τήρηση του ΕΣΩΤΕΡΙΚΟΥ ΚΑΝΟΝΙΣΜΟΥ ΛΕΙΤΟΥΡΓΙΑΣ ΤΗΣ ΣΧΟΛΙΚΗΣ ΜΟΝΑΔΑΣ ΜΑΣ και των καθιερωμένων από το Υπουργείο Παιδείας κανόνων , η εξαίρετη συμπεριφορά , η πρόοδος , η επιμέλεια και η ενεργός συμμετοχή στις κοινωνικές και άλλες δράσεις του σχολείου μας εκτιμούνται αναλόγως και επαινούνται κατά την κρίση του Συλλόγου Διδασκόντων του Σχολείου μας.**

ΚΡΟΚΕΕΣ 27 – 09 - 2023 Ο ΔΙΕΥΘΥΝΤΗΣ ΤΟΥ ΣΧΟΛΕΙΟΥ

Ο ΣΥΛΛΟΓΟΣ ΔΙΔΑΣΚΟΝΤΩΝ ΤΟΥ ΣΧΟΛΕΙΟΥ

ΤΟ ΠΡΟΕΔΡΕΙΟ ΤΟΥ 15ΜΕΛΟΥΣ ΣΥΜΒΟΥΛΙΟΥ ΤΟΥ ΣΧΟΛΕΙΟΥ

Ο ΕΚΠΡΟΣΩΠΟΣ ΤΟΥ ΔΗΜΟΥ ΕΥΡΩΤΑ